**УПУТСТВО ЗА ДАВАЊЕ КОМЕНТАРА У ТОКУ ЈАВНИХ КОНСУЛТАЦИЈА НА ИЗМЕНЕ ПРАВИЛА О РАДУ ОПЕРАТОРА ТРАНСПОРТНОГ СИСТЕМА ЗА ПРИРОДНИ ГАС – ГАСТРАНС ДОО НОВИ САД**

**20. март 2024. године**

Гастранс друштво са ограниченом одговорношћу Нови Сад (у даљем тексту: „**Гастранс**“), је донело Правила о раду 03.04.2020. године (у даљем тексту: „**Правила о раду**“), на која Правила о раду је Агенција за енергетику Републике Србије дала сагласност одлуком 236/2020-Д-01/3 од 15. маја 2020. године.

Како је дошло до измене важећих прописа у области природног гаса, тачније Влада Републике Србије је донела Уредбу о мрежним правилима која се односе на прорачун и расподелу капацитета за транспорт природног гаса, Уредбу о мрежним правилима о међусобној сарадњи оператора транспортних система и правилима за размену података за рад међусобно повезаних система за транспорт гаса, Уредбу о мрежним правилима за балансирање транспортног система за природни гас и Уредбу о мрежним правилима за поступке за управљање загушењима и објављивању података и техничких информација за приступ систему за транспорт природног гаса, све објављене у Службеном гласнику Републике Србије број 112/2022 од 12. октобра 2022. године, Гастранс је покренуо поступак измене Правила о раду како би био у потпуности усклађен са новим прописима.

По изради нацрта предлога измена Правила о раду, Гастранс је у складу са својом обавезом из тачке 21.5 Правила о раду започео јавне консултације током којих позива сва заинтересована лица, укључујући и Кориснике, да дају своје коментаре на нацрт измене Правила о раду, као и да предложе измену постојећих или уношење нових одредби у Правила о раду. Нацрт предлога измена Правила о раду је објављен на интернет страници Гастранса.

Ради лакшег прегледа предложених измена и допуна Правила о раду, Гастранс је објавио и табелу која садржи 5 колона.

У првој колони, под називом – „Важећа Правила о раду“, наведена је тренутно важећа одредба Правила о раду са позивањем на тачан члан, а која је предмет измене односно допуне.

У другој колони, под називом – „Предлог измена Правила о раду“, Гастранс је унео прелог измене, односно допуне одредбе Правила о раду. Уколико се предлаже потпуно нова одредба, поље у првој колони поред предложене нове одредбе је празно.

У трећој колони, под називом – „Образложење измена“, Гастранс је дао објашњење због чега се предлаже измена/допуна, односно нова одредба.

У четвртој колони, под називом – „Предлог измене учињен од стране Корисника“, сва заинтересована лица, односно Корисници имају право да дају свој предлог измена/допуна, као и да предложе потпуно нову одредбу Правила о раду. Уколико је предложена потпуно нова одредба, предлагач треба да унесе нови ред у табелу на одговарајућем месту.

У петој колони, под називом – „Образложење шта се постиже предложеном променом“, Корисници су дужни да образложе свој предлог за уношење измене/допуне односно нове одредбе у Правила о раду.

**Молимо сва заинтересована лица да своје коментаре, у виду попуњене табеле која је обајвљена на нашем вебсајту, доставе на адресу електронске поште:** **commercial@gastrans.rs**

**Гастранс ће размотрити примедбе учесника јавне консултације само ако су достављени у току трајања јавних консултација, тачније најкасније до 19.4.2024. године**

Након истека јавних консултација, Гастранс ће размотрити све примедбе учесника јавне консултације, и у складу са примедбама које усвоји, утврдиће коначан предлог измене Правила о раду који ће доставити Агенцији за енергетику Репубике Србије на сагласност.

По добијању сагласности, Гастранс ће нова Правила о раду објавити на својој интернет страни.